钦定古今图书集成/明伦汇编/氏族典/第203卷 > 高俨
## 钦定古今图书集成/明伦汇编/氏族典/第203卷 > 高俨

按《北齐书琅邪王俨传》：“琅邪王俨，字仁威，武成第三
子也。初封东平王，拜开府、侍中、中书监、京畿大都督、
领军大将军、领御史中丞，迁大司徒、尚书令、大将军、
录尚书事、大司马。武成崩，改封琅邪。俨以和士开、骆
提婆等奢恣，盛修第宅，意甚不平，二人由是忌之。武
平二年，出俨居北宫。四月，诏除太保，治书侍御史。王”
子宜与俨左右开府高舍、洛中常侍刘辟彊说俨曰：
“殿下被疏，正由士开间构，何可出北宫人百姓丛中
也！”俨谓侍中冯子琮曰：“士开罪重，儿欲杀之。”子琮心
欲废帝而立俨，因赞成其事。俨乃令子宜表弹士开
罪，请付禁推。子琮杂以他文书奏之，后主不审省而
可之。俨诳领军库狄伏连伏五十人于神兽门外。诘
旦，执士开送御史俨，使冯永洛就台斩之。遂率京畿
三千馀人屯千秋门。后主乃急召斛律光，俨亦召之。
光闻杀士开，抚掌大笑曰：“龙子作事，固自不似凡人。”
入见后主于永巷，帝率宿卫者步骑四百授甲，将出
战。光曰：“小儿辈弄兵，与交手即乱。至尊宜自至千秋
门，琅邪必不敢动。”后主从之。光步道，使人走出曰：“大
家来。”俨徒骇散。帝驻马桥上，遥呼之，俨犹立不进。光
就谓曰：“天子弟杀一汉，何所苦？”执其手彊，引以前，请
帝曰：“琅邪王年少，肠肥脑满，轻为举措，长大自不复
然，愿宽其罪。”帝拔俨带刀环，乱筑辫头，良久乃释之。
自是太后处俨于宫内，食必自尝之。陆令萱说帝早
为计，帝纳其言。九月下旬，帝启太后曰：“明旦欲与仁
威出猎，须早出早还。”是夜四更，帝召俨，俨疑之。陆令
萱曰：“兄兄唤儿何不去？”俨出至永巷，刘桃枝反接其
手，俨呼曰：“乞见家家，尊兄。”桃枝以袖塞其口，反袍蒙
头负出至大明宫，鼻血满面，拉杀之。时年廿四。有遗
腹四男，生数月，皆幽死。以平阳王淹孙世“俊嗣。”